“โฆษกรัฐบาล” วอนเข้าใจ จัดระเบียบ “จิตอาสา” แจกอาหารปชช. ลดเสี่ยงแพร่เชื้อ “โควิด”
"โฆษกรัฐบาล" วอนทุกฝ่ายเข้าใจภาครัฐจัดระเบียบ "จิตอาสา" แจกอาหารประชาชน เพื่อลดโอกาสเสี่ยงแพร่เชื้อไวรัส "โควิด-19"
"โฆษกรัฐบาล" วอนทุกฝ่ายเข้าใจภาครัฐจัดระเบียบ "จิตอาสา" แจกอาหารประชาชน เพื่อลดโอกาสเสี่ยงแพร่เชื้อไวรัส "โควิด-19"
23 เม.ย. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี ชี้แจงกรณีที่กระทรวงมหาดไทย และกรุงเทพมหานคร (กทม.) ออกประกาศจัดระเบียบสำหรับผู้ที่จะมาแจกอาหารให้กับพี่น้องประชาชนที่ได้รับความเดือดร้อนว่า รัฐบาลมีความห่วงใยประชาชนและไม่ต้องการให้เกิดการแพร่เชื้อไวรัสโควิด-19 ในกรณีที่มีประชาชนมารวมตัวกันใกล้ๆ เป็นจำนวนมาก
ทั้งนี้ การที่มีผู้มีจิตศรัทธาและจิตอาสาทำอาหารออกมาแจกจ่ายให้กับประชาชน ถือเป็นเรื่องที่น่ายินดีและน่ายกย่องที่มีการช่วยเหลือประชาชนผู้ที่ได้รับความเดือดร้อนจากการแพร่ระบาดของโควิด-19 ในพื้นที่ต่างๆ ซึ่งการจัดระเบียบของกระทรวงมหาดไทยและกรุงเทพมหานคร เพื่อป้องกันไม่ให้ประชาชนที่เข้ามารับสิ่งของอยู่ใกล้ชิดกันเกินไปนั้น เพราะต้องการให้ทุกคนเว้นระยะห่างทางสังคม (SOCIAL DISTANCING)​ ลดโอกาสการแพร่ระบาดของเชื้อไวรัสโควิด-19
          “ประกาศดังกล่าว ไม่ถือว่าเป็นนโยบายสิ้นคิดอย่างที่มีนักการเมืองกล่าวหาแต่อย่างใด แต่เป็นวิธีการช่วยป้องกันการแพร่ระบาดของโควิดมากกว่า เชื่อว่าผู้มีจิตศรัทธาและจิตอาสาทั้งหลายเขาเข้าใจในเรื่องนี้ดี ว่าทุกฝ่ายมีความหวังดีต่อพี่น้องประชาชน ไม่อยากเห็นนักการเมืองบางคน ใช้สถานการณ์แบบนี้ออกมาตอบโต้ หรือตำหนิในสิ่งที่ภาครัฐดำเนินการอยู่ เชื่อว่าทุกคนทุกฝ่ายได้ช่วยกันแก้ปัญหาโรคโควิด-19 ไปด้วยกันอยู่แล้วทุกวันนี้” นางนฤมล กล่าว
อย่างไรก็ดี ในส่วนของรัฐบาลเข้าใจถึงความไม่สะดวกของทั้งผู้มีจิตศรัทธาและจิตอาสา รวมทั้งประชาชนที่รอรับอาหาร แต่เพื่อป้องกันการแพร่ระบาดของโควิด-19 รัฐบาลจำเป็นต้องมีกฎระเบียบในการแจกสิ่งของ หากไม่มีกฎระเบียบออกมา อาจจะสร้างปัญหาให้กับพี่น้องประชาชนภายหลังได้ และอาจจะติดเชื้อโควิด-19 เพิ่มขึ้น
          “อยากให้นักการเมืองบางคนเข้าใจเจตนาที่ภาครัฐดำเนินการอยู่ อย่ามองเพียงแค่ประเด็นทางการเมือง ขอให้ทุกฝ่ายช่วยกัน” นางนฤมล ระบุ